Buurtwag trek 2 vermeende sakerowers vas | Netwerk24
Deur Kaydene Davids 27 Maart 2020 15:38
Volgens Joseph Renaud, hoof van gemeenskapsveiligheid in die sentrale streek, het die veiligheidsvoorsitter van die buurtwag Woensdag omstreeks 19:00 inligting oor 'n rooftog in aanvang ontvang en patrolleerders na die toneel ontbied.
"Met hul aankoms op die toneel het hulle skote gehoor klap en gesien hoe die rowers op die vlug slaan. Twee van die rowers is op die toneel vasgetrek."
'n Vuurwapen is by een van die verdagtes gevind en nog 'n wapen is in 'n nabygeleë tuin gevind, sê Renaud.
Volgens hom het die ander rowers met 'n voertuig in die rigting van 'n informele nedersetting gejaag. Die toneel is afgebaken en aan die polisie oorhandig vir verdere ondersoek.
"Die feit dat gemeenskapslede inligting direk aan die buurtwag kan kommunikeer, maak vinnige optrede deur die buurtwag moontlik. Dit skep ook vertroue by die gemeenskap en verskerp waaksaamheid en weerbaarheid om misdaad in die gebied hok te slaan. Goeie samewerking tussen die buurtwag, die polisie en plaaslike veiligheidsinstansies stel ons in staat om die gemeenskap in tye van nood by te staan," sê Renaud.
Motantsi Makhele, provinsiale polisiewoordvoerder, het die voorval bevestig. Volgens hom is nog twee mans Vrydagoggend aangekeer, terwyl hulle nog 'n verdagte soek. Die mans, tussen 40 en 45, verskyn binnekort in die hof op aanklagte van gewapende roof.